മമതയ്ക്ക് ആശ്വാസം ഭവാനിപൂര് ഉപതിരഞ്ഞെടുപ്പ് റദ്ദാക്കണമെന്ന ഹര്ജി ഹൈക്കോടതി തളളി കൊല്ക്കത്ത: ബംഗാള് മുഖ്യമന്ത്രി മമതാ ബാനര്ജി മത്സരിക്കുന്ന ഭവാനിപൂര് ഉപതിരഞ്ഞെടുപ്പ് റദ്ദാക്കാനാവില്ലെന്ന് കൊല്ക്കത്ത ഹൈക്കോടതി. തിരഞ്ഞെടുപ്പ് റദ്ദാക്കണമെന്ന ഹര്ജി കോടതി തളളി. ഈ വര്ഷം ആദ്യം നടന്ന ബംഗാള് നിയമസഭാ തിരഞ്ഞെടുപ്പില് നന്ദിഗ്രാമില് നിന്ന് പരാജയപ്പെട്ടതിനെ തുടര്ന്നാണ് മമതയ്ക്ക് മുഖ്യമന്ത്രിയായി തുടരാന് ഭവാനിപൂരില് ഉപതിരഞ്ഞെടുപ്പ് വേണ്ടിവന്നത്. മുന് സഹപ്രവര്ത്തകനും നിലവില് ബിജെപി നേതാവുമായ സുവേന്ദു അധികാരിയോട് 1736 വോട്ടുകള്ക്കാണ് അന്ന് മമത പരാജയപ്പെട്ടത്. സംസ്ഥാനത്ത് നടന്ന തിരഞ്ഞെടുപ്പില് മൂന്നില് രണ്ട് ഭൂരിപക്ഷത്തോടെ 294 ല് 213 സീറ്റുകളില് വിജയിച്ചാണ് തൃണമൂല് ബംഗാളില് അധികാരം നിലനിര്ത്തിയത്. മൂന്ന് സീറ്റുകള് മാത്രം 2016ല് വിജയിച്ച ബിജെപി ശക്തമായ മത്സരം കാഴ്ചവച്ച് 77 സീറ്റുകളില് വിജയിച്ചു. പാര്ട്ടിയുടെ വിജയത്തിനിടയിലും മമതയ്ക്ക് കടുത്ത അടിയായിരുന്നു തന്റെ പരാജയം. തൃണമൂല് നേതാവ് സോവന്ദേബ് ചതോപാദ്ധ്യായയാണ് തിരഞ്ഞെടുപ്പില് ഭവാനിപൂരില് നിന്ന് വിജയിച്ചത്. മമതയ്ക്കു വേണ്ടി ഇദ്ദേഹം എംഎല്എ സ്ഥാനം രാജിവച്ചു. 2011ലും 2016ലും മമതാ ബാനര്ജി മത്സരിച്ച് വിജയിച്ചത് ഭവാനിപൂരില് നിന്നാണ്. വ്യാഴാഴ്ചയാണ് ഭവാനിപൂരില് ഉപതിരഞ്ഞെടുപ്പ്. ഒക്ടോബര് മൂന്നിനാണ് തിരഞ്ഞെടുപ്പ് ഫലം പുറത്തുവരിക.